R300 miljoen vir dienslewering in die Metro opsy gesit | News24
R300 miljoen vir dienslewering in die Metro opsy gesit
=Retief Odendaal, burgemeesterskomiteelid vir begroting en tesourie in die Nelson Mandelabaai-metro, saam met Athol Trollip, burgemeester, en Masixole Zinto, burgemeesterskomiteelid vir infrastruktuur, energie en elektrisiteit. Foto: Lulama Zenzile
MEER as R300 miljoen is in die voorgestelde aanpassingsbegroting vir die 2017-'18-boekjaar opsy gesit om dienslewering in die Nelson Mandelabaai-metro te verbeter.
Retief Odendaal, burgemeesterskomiteelid vir die begroting en tesourie, het dié syfers Maandag op 'n mediakonferensie by die stadsaal in Port Elizabeth bekend gemaak.
Die voorgestelde begroting word vandag op 'n vergadering aan die raad voorgelê vir goedkeuring.
Die grootste deel van die bedrag sal bestee word om veral grondpaaie te teer en onbegaanbare paaie op te knap, asook om waterpype, opgaardamme en riool­waterstelsels op te knap of te herstel.
Sowat R19 miljoen is bestem vir boorgate om die druk van die voortslepende droogte effens te verlig en R15 miljoen is begroot vir die aankoop van watermeters om "akkuraatheid te verbeter en verliese te beperk".
Odendaal sê die begroting vir die opknapping van opgaardamme is van die vorige jaar se R10 miljoen tot R20 miljoen aangepas.
Die bedrag wat toegeken is vir die opgradering en rehabilitasie van waterpype is van R19,5 miljoen tot R29,3 miljoen nou verhoog.
"Sowel die direktorate vir water, sanitasie en elektrisiteit, as infrastruktuur, energie en ingenieurswese, veral in voorheen onderbediende gemeenskappe, is die fokuspunt van dié aanpassingsbegroting," sê Athol Trollip, burgemeester.
"Ons het veral gefokus op dienslewering sodat elke sent bestee kan word.
"As alles nie bestee word nie, kan ons die geld verloor," sê hy.
Trollip sê ook daar is sekere belangrike gebiede waarin poste nog vakant is en geskoolde werkers benodig word.
'n Bykomende R66 888 596 is daarvoor begroot.
"Baie mense moet nog aangestel word.
"Om ons waterverliese te help voorkom, het ons beslis nog loodgieters nodig.
"Ons het 39 en ons het 51 nodig.
"Dié poste moet gevul word."
Trollip het ook aangedui dat daar nou in die aanpassingsbegroting R10 miljoen minder vir die Mandelabaai-Ontwikkelingsagentskap (MBDA) begroot is.
Hy sê hulle is 'n jaar gelede gewaarsku dat hulle die geld kan verloor as hulle nie hul toegekende deel van die begroting gebruik nie.
Dis 'n groot slag vir die MBDA, maar hulle het die vorige jaar nie goed gevaar met hul besteding nie.
"Dié geld is nie verlore vir die metro nie, maar sal na ander gebiede van dienslewering herlei word," sê Trollip.